Frode Sørensen (S), 2007-04-10:
Det er jo et lovforslag, der indeholder en del forskellige forhold, nogle er tekniske, og andre har et mere relevant, endog et kontant indhold.
Jeg vil da gerne sige, at hvis der også er noget, vi ligesom den forrige ordfører går ind for, så er det åbenhed også i den finansielle sektor.
Det første element i lovforslaget synes jeg nok er uhyre vigtigt: forbud mod bonus eller andre ydelser til ledelsen i forbindelse med overtagelsestilbud.
For vi har jo i de senere år set store bonusudbetalinger til en virksomheds ledelse, så store, at man måske af naturlige årsager kan så tvivl om, hvorvidt direktionens loyalitet lå i den bestående virksomhed eller i den fremtidige.
Så vi kommer jo nok i udvalgsarbejdet til at se nøje på, om de fremsatte formuleringer er stærke nok til at hindre den trafik.
Der skal ikke herske tvivl om, at ledelsen skal varetage aktionærernes interesser og aflønnes efter regler fastsat af aktionærerne.
Der vil jeg gerne sige, at det skal sikres, at aktionærer har hånd i hanke med dispositioner umiddelbart efter en overtagelse.
Det får jo betydning for mange ting.
I stedet for at have en høj selvfinansieringsgrad, kan virksomheden skulle ud på lånemarkedet, når der skal investeres, og man kan så frygte, at nødvendige investeringer af hensyn til virksomhedens udvikling udsættes til skade for virksomhedens udvikling og til skade for virksomhedens beskæftigelse.
Så er der også noget om krav om overordnede retningslinjer for selskabets såkaldte incitamentsaflønning af bestyrelse og ledelse, og det er jo nævnt i bemærkningerne, at der de senere år er sket en kraftig stigning i brugen af incitamentsaflønning, og at beslutning herom foregår ved, at aktionærerne godkender årsregnskabet, så når aktionærerne har godkendt det, har de også godkendt incitamentaflønningen til bestyrelsen og ledelsen.
Derfor er det godt, at lovforslaget vil ændre på det, men vi kan så spørge: Er det nu godt nok, at aktionærerne på den årlige generalforsamling alene skal tage stilling til generelle eller overordnede retningslinjer?
Så har vi penge- og pensionspanelet, og det hilser vi naturligvis med glæde.
Vi kommer også til at diskutere det eller i hvert fald det, der er indeholdt deri, i forbindelse med det næste lovforslag.
Det er en forbedring af forbrugerbeskyttelsen og forbrugerrådgivningen, og det er en god ting.
Det er vores håb, at vi kan udvide panelets opgaver til at vurdere andre af de opgaver og de ydelser, som den finansielle sektor udbyder.
Vækstfonden er også med i det omfattende antal forslag.
Jeg vil gerne sige, at Vækstfonden er en vigtig aktør specielt for nye og små virksomheder.
Ansvarlig kapital er nødvendig, og her er Vækstfonden jo en god støtte.
En rimelig startkapital er jo ofte afgørende for en virksomheds overlevelse og udvikling, så vi ser positivt på at forbedre Vækstfondens muligheder for at reagere aktivt.
Så er der lidt om forsikringsselskabers og tværgående pensionskassers kapitaldækning, risikostyring.
Det sidste, jeg lige vil nævne, er Garantifonden.
Forhåbentlig får vi ikke sådan nogen, forhåbentlig klarer de deres ting på ordentlig og regulær vis.
Men hvis det sker, skal man selvfølgelig se på det, og det, der er vigtigt, er at finde den rette arbejdsdeling i forhold til Finanstilsynet.
Så vi kigger for øjeblikket også på de omfattende høringssvar, der er, og ser frem til en god og grundig udvalgsbehandling af de mange forslag.